સોમનાથના જૂના મંદિરનાં સચવાયેલાં શિલ્પોની ગેલેરીમાં દસમી સદીના શિલ્પકલાના નમૂનાઓમાં અષ્ટદલ, દ્વારશાસ્ત્ર, ભગવાન લકુલીશનું શિલ્પ તેમ જ જૂના મંદિરના ભાગોમાં શિખર, કીર્તિમુખ, મહાપીઠના વિભાગ મુખ્ય છે. વિષ્ણુ, કુબેર, ગણેશની મૂર્તિઓ પણ છે. વળી પ્રભાસ પાટણની આસપાસના વિસ્તારોમાંથી ભેગાં કરેલાં જુદાં જુદાં મંદિરોનાં શિલ્પો તથા મૂર્તિઓમાં રામ, દશાવતાર (સાતમી સદી) અને શિવ, ગણેશ વગેરેની વિવિધ પ્રતિમાઓ પણ છે. કુલ 920 પથ્થરોનાં શિલ્પો, 23 અભિલેખો, 7 કાષ્ઠકલાના નમૂના, 200 માટીકામના નમૂના, એક તામ્રપત્ર અને 86 સિક્કા મળી કુલ 1237 નમૂનાઓનો સંગ્રહ છે.